|  |
| --- |
| Udmøntningsnotat vedrørende udkast til ny bekendtgørelse om arbejdsskadesikring under befordring til og fra arbejde |
|  |
|  |

**Generelle bemærkninger**

De administrative regler om, hvornår en arbejdstager er dækket af arbejdsskadesikringsloven under transport til og fra arbejde er fastsat i bekendtgørelse nr. 939 af 26. november 2003 (befordringsbekendtgørelsen), som trådte i kraft den 1. januar 2004. Bekendtgørelsen er udstedt med hjemmel i arbejdsskadesikringslovens § 4, stk. 3.

Det fremgår af forarbejderne til loven, at skader opstået under befordring til og fra arbejde efter gældende regler som udgangspunkt ikke er omfattet af loven. Baggrunden er, at arbejdsgiveren ikke har nogen indflydelse på forholdene under de ansattes færden til og fra arbejde. I visse situationer har befordring mellem hjem og arbejdssted imidlertid karakter af at ske i virksomhedens interesse, og de ansatte vil dermed være omfattet af loven under denne befordring. Befordring, som alene har til formål at bringe arbejdstageren til og fra et arbejdssted, er altså ikke sikret efter loven.

Det har i forbindelse med behandling af sager om arbejdsskadesikring under befordring i tidligere Arbejdsskadestyrelsen og i Ankestyrelsen i flere tilfælde vist sig at være vanskeligt, ud fra befordringsbekendtgørelsen, at fastsætte retstilstanden i forskellige situationer. Dette har skabt en uhensigtsmæssig, tilfældig og i nogle tilfælde yderst kompliceret retstilstand, som ud fra et brugerperspektiv gør det vanskeligt at få oversigt over reglerne, og som samtidig vanskeliggør administrationen af området.

På denne baggrund har Arbejdstilsynet foretaget en opdatering af befordringsbekendtgørelsen. De væsentligste ændringer er følgende:

1. EU-domstolens afgørelse i dom C-266/14 er indarbejdet. Dommen indebærer, at arbejdstagere, der ikke arbejder på et fast eller sædvanligt arbejdssted, anses for at være ’på arbejde’, når de efter en plan, som arbejdsgiveren har tilrettelagt, transporterer sig mellem deres hjem og den første eller sidste af de kunder, som de skal besøge i løbet af dagen.

Det medfører en begrænset udvidelse af lovens dækningsområde og betyder, at arbejdstagere, som udfører arbejde, der udgår fra arbejdstagernes hjem, og som indebærer befordring mellem kunder, klienter eller forretningsforbindelser, er dækket under befordring. Dette gælder uanset, om de har en fast eller sædvanlig arbejdsplads eller ikke. Der henvises til bemærkningerne til § 4, nr. 5.

1. Bekendtgørelsen er opdateret med det formål at skabe et klarere og lettere administrerbart retsgrundlag. Det betyder, at der er indsat definitioner af, hvad der i bekendtgørelsen menes med ’midlertidigt arbejdssted’, ’tjenesterejse’ og ’udstationering’, da disse begreber har betydning for vurderingen af de konkrete sager. Der henvises til bemærkningerne til § 2.
2. Der er foretaget en mindre justering i forhold til under hvilken del af transporten man kan være arbejdsskadesikret underudførelse af ærinder for arbejdsgiveren på vej til og fra arbejde. Det betyder, at sikringen indtræder ved ærindets påbegyndelse og gælder resten af vejen til arbejdsstedet. Ved udførelse af et ærinde på vej fra arbejdsstedet består sikringen tilsvarende, indtil ærindet er afsluttet. Bestemmelsen indeholder fortsat et krav om, at der skal ske en fravigelse fra sædvanlig rejserute. Der henvises til bemærkningerne til § 4, nr. 1.

Herudover er der tale om redaktionelle ændringer og en oprydning i enkelte eksempler, som efter udviklingen i praksis anses for overflødige.

Bortset fra udvidelsen af dækningsområdet, der følger af ovennævnte EU-dom, er der ikke tilsigtet en udvidelse eller indskrænkning af de situationer, hvor skader under befordring er dækket af arbejdsskadesikringsloven. De angivne afgrænsninger af ’midlertidigt arbejdssted’, ’tjenesterejse’ og ’udstationering’ kan dog i begrænset omfang indebære udvidelser og indskrænkelser i forhold til, hvornår tilskadekomne arbejdstagere anses for arbejdsskadesikrede under befordring til og fra arbejde.

I det følgende gennemgås de enkelte bestemmelser i udkastet til ny bekendtgørelse:

**Bemærkninger til de enkelte bestemmelser:**

**Til § 1.**

*Vedr. stk. 1.*

Bestemmelsen er ny og beskriver hovedreglen om, at befordring mellem bopæl og arbejde ikke er sikret efter arbejdsskadesikringsloven. Dette er i overensstemmelse med lovens forarbejder.

Formålet med at indsætte bestemmelsen er at skabe klarhed over og præcisere, at udgangspunktet i arbejdsskadesikringen er, at transport mellem bopæl og arbejdsstedet er arbejdstagernes eget ansvar og virksomheden uvedkommende.

Ankestyrelsen og Forsikring & Pension har i forbindelse med tidligere høringssvar tilkendegivet, at de gerne ser, at en bestemmelse af denne karakter indsættes i bekendtgørelsen.

*Vedr. stk. 2.*

Bestemmelsen er ny og præciserer, at der gælder samme regler for deltagelse i arbejdsrelaterede kurser som for arbejde i øvrigt. Dette afspejler seneste domspraksis og Ankestyrelsens praksis.

**Til § 2.**

Bestemmelsen definerer centrale begreber i forbindelse med vurderingen af, om en tilskadekommen er omfattet af arbejdsskadesikringsloven. Bestemmelsen er indsat for at skabe et mere klart og administrerbart retsgrundlag.

*Vedr. stk. 1.- definition af ”fast arbejdssted”*

Bestemmelsen er en gengivelse af § 1, stk. 2, i den gældende bekendtgørelse og ændrer ikke ved praksis.

*Vedr. stk. 2.- definition af ”midlertidigt arbejdssted”*

Bestemmelsen er en delvis gengivelse af § 1, stk. 3, i den gældende bekendtgørelse. I bestemmelsen er der derudover indsat en forudsætning om, at udførelse af arbejde på det midlertidige arbejdssted ikke er forbundet med overnatning uden for bopælen.

Formålet med at indsætte forudsætningen om, at arbejdet ikke skal være forbundet med overnatning, er at skabe en klar grænse i forhold til tjenesterejser, jf. nedenfor. Ved arbejde på et midlertidigt arbejdssted er udgangspunktet, at transport til og fra arbejde ikke er dækket af arbejdsskadesikringsloven. Under en tjenesterejse er arbejdstageren derimod dækket af loven under rejsen til og fra det sted, hvor arbejdet udføres, samt mellem logi og arbejdssted under opholdet. Det kan derfor have afgørende betydning for arbejdstageren, om befordringen sker til et midlertidigt arbejdssted eller i forbindelse med en tjenesterejse.

Der hersker i dag en vis usikkerhed med hensyn til, om korte arbejdsophold uden for det faste arbejdssted kan anses for arbejde på en midlertidig arbejdsplads eller kan anses for en tjenesterejse. Ved at opstille et objektivt kriterium som ”overnatning” elimineres denne retsusikkerhed.

*Vedr. stk. 3.- definition af ”tjenesterejse”*

Bestemmelsen er ny og indebærer, at en arbejdsmæssig rejse først anses for en tjenesterejse i arbejdsskadesikringslovens forstand, når rejsen er forbundet med overnatning. Der er endvidere indsat en øvre tidsmæssig grænse på ”mindre end 28 dage”.

I dag vurderes det konkret i hver enkelt sag, om der er tale om en tjenesterejse eller et midlertidigt arbejdssted, og der er ingen fast nedre grænse for, hvordan en tjenesterejse defineres. Fastsættelse af kravet om overnatning gør således op med den tilfældighed, som nuværende praksis er udtryk for.

Den øvre tidsmæssige grænse på ”mindre end 28 dage” er indsat for at skabe en afgrænsning til udstationeringer, jf. nedenfor. Der er kun en begrænset praksis for afgrænsningen af, hvor lang tid en tjenesterejse kan vare.

Bestemmelsen regulerer alene dækningen ved arbejdsskader under befordring og ændrer ikke ved, hvilken praksis der gælder for arbejdsskadedækning under tjenesterejser i øvrigt.

*Vedr. stk. 4.- definition af ”udstationering”*

Bestemmelsen er ny og er indsat for at skabe en klar afgrænsning mellem udstationering og tjenesterejser. Under en udstationering dækker arbejdsskadesikringen alene befordringen mellem bopæl og udstationeringsstedet. Det kan derfor have betydning for den tilskadekomne, om rejsen betragtes som tjenesterejse eller udstationering.

Ved valget af 28 dage som nedre tidsmæssige grænse er der taget udgangspunkt i Personaleadministrativ vejlednings (PAV’s) definition af en udstationering. Det fremgår således af PAV kapitel 21.7.1., at der er tale om udstationering, når ”tjenesterejsen vil indebære et ophold på samme sted af mindst 28 dages varighed, og der overnattes på udstationeringsstedet.” . PAV, som regulerer forholdene for statsansatte, er valgt, fordi vejledningen rummer en entydig definition af begrebet ”udstationering”. Det kan ikke udelukkes, at definitionerne af såvel ”udstationering” som ”tjenesterejse” kan være anderledes på andre overenskomstområder.

Efter gældende praksis er der ikke en entydig afgrænsning mellem tjenesterejse og udstationering, men der er eksempel på, at et arbejdsrelateret ophold uden for bopælen af tre ugers varighed blev anset som tjenesterejse.

**Til § 3.**

Bestemmelsen er i realiteten en udbygning af gældende bekendtgørelses § 1, stk. 1, 1. pkt. Formålet er at sætte en ramme for, hvilke skader under befordring til og fra arbejde, der kan anses for omfattet af arbejdsskadesikringsloven efter en konkret skønsmæssig vurdering – til trods for hovedreglen i § 1 .

Grundlæggende peger alle nyere domme og administrativ praksis på området på, at det afgørende er, om befordringen sker i *arbejdsgiverens eller virksomhedens interesse*.

I bestemmelsen er der derfor, med udgangspunkt i konkrete domme og afgørelser, opstillet nogle kriterier, som sammen eller hver for sig vil kunne føre til en afgørelse om, at en skade under befordring falder ind under arbejdsskadesikringsloven. Det drejer sig om, at arbejdsgiveren har en økonomisk gevinst ud af den måde, befordringen er tilrettelagt på, at arbejdsgiveren tilrettelægger og råder over selve befordringen, eller at arbejdstageren medbringer reservedele, værktøj eller andre arbejdsredskaber, som tilhører arbejdsgiveren.

**Til § 4.**

Bestemmelsen er en justeret udgave af gældende bekendtgørelses § 3 og opremser et antal situationer, hvor befordringen er sikret efter arbejdsskadesikringsloven. Enkelte situationer fra nuværende bekendtgørelse (§ 3, nr. 2, 4, 6 og 7) foreslås at udgå, idet de anses for at indgå direkte i ny § 3 eller i den udvidede § 4, nr. 5.

*Vedr. nr. 1.*

Bestemmelsen vedrører arbejdstagere, der kommer til skade i forbindelse med, at de udfører et ærinde for arbejdsgiveren på vej til eller fra arbejde. Efter gældende bekendtgørelse er arbejdstageren i dette tilfælde dækket i det omfang ærindet medfører en afvigelse fra den sædvanlige rute til eller fra arbejde.

Forudsætningen om afvigelse fra sædvanlig rejserute fremgår som en forudsætning af forarbejderne til loven.

Bestemmelsen er i dag meget vanskelig at administrere, og Ankestyrelsen har derfor ønsket, at bestemmelsen justeres, så der ikke lægges vægt på, hvilken rute, arbejdstageren vælger/er nødt til at tage for at udføre ærindet. I stedet ønsker Ankestyrelsen, at arbejdsskadedækningen, ved udførelse af et ærinde på vej til arbejdsstedet, skal indtræde ved ærindets påbegyndelse og gælde resten af vejen til arbejdsstedet. Ved udførelse af et ærinde på vej fra arbejdsstedet skal sikringen tilsvarende bestå, indtil ærindet er afsluttet.

Bestemmelsen er på dette grundlag justeret i overensstemmelse med Ankestyrelsens forslag, men dog således, at den fortsat indeholder et krav om, at der skal ske en fravigelse fra sædvanlig rejserute.

Er der ikke tale om en fravigelse af sædvanlig rute til og fra arbejdet, kan befordringen efter omstændighederne være omfattet af § 3, hvis det fx vurderes ud fra kriterierne i § 3, stk. 1, litra a-c, at transporten sker i virksomhedens interesse.

*Vedr. nr. 2*

Bestemmelsen svarer til nugældende § 3, nr. 3, som indebærer, at man er omfattet af arbejdsskadesikringen, hvis man kaldes på arbejde i fritiden eller har rådighedsvagt. I forhold til den gældende bestemmelse udgår tilføjelsen om, at sikringen også omfatter de nødvendige forberedelser i hjemmet umiddelbart forud for befordringen. Sådanne nødvendige forberedelser anses som arbejde og indebærer videre, at befordringen som udgangspunkt er omfattet af forslaget til § 3.

*Vedr. nr. 3 og 4*.

Bestemmelserne er en delvis gengivelse af nugældende § 3, nr. 4, og præciserer arbejdsskadedækningen ved tjenesterejser og under udstationering. Der henvises til bemærkningerne til § 2, nr. 3 og 4.

*Vedr. nr. 5.*

Bestemmelsen er justeret med henblik på at efterleve EU-domstolens afgørelse af 10. september 2015 (C-266/14) om, hvornår en arbejdstager, der ikke har et fast eller sædvanligt arbejdssted, anses for at være ”på arbejde” i forhold til arbejdstidsdirektivet.

Der er foretaget en generel justering af bestemmelsen, som også inkluderer den personkreds, som EU-dommen omhandlede. Det betyder, at arbejdstagere, der arbejder fra hjemmet eller færdes mellem flere arbejdspladser for samme arbejdsgiver, nu omfattes af bestemmelsen. Der er tale om en sammenskrivning af § 3, nr. 5 og 7, i gældende bekendtgørelse. Udkastet skelner dermed ikke mellem, hvem der har planlagt rejseruten, eller om arbejdstageren har et fast arbejdssted eller ikke. Løsningen vurderes at være den mest optimale ud fra såvel et retssikkerhedsmæssigt lighedsprincip som ud fra administrative og borgervenlige hensyn, idet løsningen samtidig gør reglerne nemmere at forstå på dette område.

Det er ikke muligt at beregne de konkrete økonomiske konsekvenser af ændringsforslaget, da Arbejdsmarkedets Erhvervssikring ikke har data, der understøtter en beregning. Det vurderes dog, at da forslaget i overvejende udstrækning er i overensstemmelse med den praksis, der har udviklet sig på området siden den gældende bekendtgørelse trådte i kraft i 2004, vil der være tale om ingen eller meget begrænsede nye udgifter for arbejdsgiverne.

**Til § 5**

Ikrafttrædelsestidspunktet er fastsat til 1. januar 2017. Dette skyldes, at de foreslåede ændringer i bekendtgørelsen kan have direkte konsekvenser for erhvervslivet. Der henvises til erhvervs- og vækstministerens brev til samtlige ministerier af 30. september 2015, hvor ministerierne orienteres om, at der som hovedregel kun kan udstedes love og bekendtgørelser med ikrafttræden enten den 1. januar eller den 1. juli, hvis de nye regler har direkte konsekvenser for erhvervslivet.

Det foreslås, at den nye bekendtgørelse får virkning for afgørelser, der træffes på ikrafttrædelsesdagen og senere.